กสิกรส่งกองทุนชูตราสารอินเดียจ่าย4.8%
บลจ.กสิกรไทย มั่นใจเศรษฐกิจอินเดียแกร่ง ออกกองทุนใหม่ลงทุนตราสารในอินเดีย 1 ปี คาดผลตอบแทน 4.80% ต่อปี
12 ก.ย. 2554

บลจ.กสิกรไทย มั่นใจเศรษฐกิจอินเดียแกร่ง ออกกองทุนใหม่ลงทุนตราสารในอินเดีย 1 ปี คาดผลตอบแทน 4.80% ต่อปี
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน  (บลจ.) กสิกรไทย  เปิดเผยว่า บลจ.กสิกรไทย ยังเชื่อมั่นในภาพรวมทางเศรษฐกิจของประเทศอินเดียซึ่งมีความแข็งแกร่ง และคาดว่าจะขยายตัวได้ดีแม้ในภาวะที่เศรษฐกิจโลกยังมีความเปราะบาง เนื่องจากอินเดียยังคงเน้นการเติบโตโดยพึ่งพาการบริโภคภายในประเทศ 
บลจ.กสิกรไทยจึงเตรียมเสนอขายกลุ่มกองทุนใหม่ คือ กองทุนเปิดเค สมาร์ท ซีแอลเอ็น 1 ปี เอ  ในวันที่ 13-19 ก.ย.นี้ ลงทุนใน “Credit Linked Notes (CLN)” ซึ่งเป็นตราสารที่ออกโดยธนาคารระดับโลกที่มีฐานะทางการเงินมั่นคงและมีอันดับความน่าเชื่อถือสูงในระดับ A- ขึ้นไป  ทั้งนี้ ตราสารดังกล่าวจะอ้างอิงกับความสามารถในการชำระหนี้ของรัฐวิสาหกิจอินเดีย 5 แห่ง 
ทั้งนี้กองทุนมีขนาดโครงการ 3,100 ล้านบาทและคาดการณ์ผลตอบแทนหลังจากหักค่าใช้จ่ายกองทุน เท่ากับ 4.80% ต่อปี  ลงทุนขั้นต่ำเพียง 5,000 บาท  
"การลงทุนใน CLN นี้ เทียบได้กับการลงทุนในหุ้นกู้ของรัฐวิสาหกิจ 5 แห่งของอินเดียทางอ้อม โดยกองทุนจะได้รับเงินต้นและผลตอบแทน ตราบเท่าที่รัฐวิสาหกิจอินเดียที่อ้างอิง รวมถึงสถาบันการเงินที่ออกตราสาร สามารถชำระเงินต้นและผลตอบแทนของตราสารตรงตามกำหนด"น.ส.ยุพาวดี กล่าว